Kommissionens beslutning

af 5. december 2001

om en procedure i henhold til EF-traktatens artikel 82

(Sag COMP/37.859 - De Post - La Poste)

(meddelt under nr. K(2001) 3644 CORR.)

(Kun den franske og den nederlandske udgave er autentiske)

(EØS-relevant tekst)

(2002/180/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning nr. 17 af 6. februar 1962, første forordning om anvendelse af bestemmelserne i traktatens artikel 85 og 86(1), senest ændret ved forordning (EF) nr. 1216/1999(2), særlig artikel 15, stk. 2,

under henvisning til klagen indgivet af Hays Information Management S.A. den 7. april 2000, hvori selskabet dels gør gældende, at La Poste overtræder traktatens artikel 82, dels anmoder Kommissionen om at bringe disse overtrædelser til ophør,

under henvisning til Kommissionens beslutning af 1. juni 2001 om at indlede procedure i denne sag,

efter at have givet de deltagende virksomheder lejlighed til at udtale sig om Kommissionens klagepunkter, jf. artikel 19, stk. 1, i forordning nr. 17 og Kommissionens forordning (EF) nr. 2842/98 af 22. december 1998 om høring af parter i visse procedurer efter EF-traktatens artikel 85 og 86(3),

under henvisning til høringskonsulentens endelige rapport,

efter høring af Det Rådgivende Udvalg for Kartel- og Monopolspørgsmål, og

ud fra følgende betragtninger:

I. SAGSFREMSTILLING

A. Klageren

(1) Klageren, Hays Information Management SA (herefter benævnt "Hays"), er et belgisk datterselskab af Hays plc, en privat virksomhed etableret efter engelsk ret, der arbejder i Det Forenede Kongerige, på det europæiske kontinent og i USA. I 1975 lancerede Hays plc "Document Exchange" ("DX")(4) i Det Forenede Kongerige; der er tale om en posttjeneste for en lukket kreds af brugere, der tilbydes en række ydelser vedrørende erhvervspost "fra virksomhed til virksomhed" med hurtig omdeling (levering i modtagerens postboks inden kl. 9 dagen efter afleveringen). DX-systemet er siden blevet udviklet i hele Det Forenede Kongerige (flere end 38000 abonnenter og 4000 postudvekslingscentraler), Irland (oprettet i 1980, flere end 3000 abonnenter og 153 postudvekslingscentraler), Frankrig (oprettet i 1991, flere end 300 abonnenter og 51 postudvekslingscentraler) og Belgien (oprettet i 1982, 1840 abonnenter og 200 postudvekslingscentraler). I Belgien er det hovedsageligt forsikringsselskaber, der abonnerer. I regnskabsåret 1999-2000 var omsætningen hos DX Hays i Belgien på 105 mio. BEF(5).

B. De deltagende virksomheder

(2) De Post - La Poste (herefter benævnt "La Poste") er en selvstændig offentlig virksomhed under belgisk ret (lov af 21. marts 1991 om reformen af visse offentlige virksomheder). Den har et retligt postmonopol (monopoltjeneste) som fastsat i artikel 144 G, stk. 1 og 2, i lov af 21. marts 1991 som ændret ved artikel 21 i "arrêté royal" af 9. juni 1999(6). I 1999 var La Postes omsætning på 71 mia. BEF. Omsætningen i "forretningsenheden" Courrier var samme år på 51,9 mia. BEF(7).

(3) Den anden virksomhed, der er omfattet af klagen, er Key Mail, som blev etableret i 1984 under navnet "Air Business Belgium" ("ABB"). I 1992 skiftede den navn til "Key Mail". På tidspunktet for klagen var Key Mail et aktieselskab under belgisk ret, der tilbød posttjenester til den finansielle sektor og forsikringssektoren samt internationale posttjenester til eksportvirksomheder. I 1998 havde Key Mail en omsætning på ca. 240 mio. BEF. Ved udgangen af 2000 overdrog Key Mail alle sine kureraktiviteter til datterselskabet eXbo Services International SA ("eXbo") under La Poste.

(4) Fra maj 1998 tilbød La Poste og ABB i fællesskab den pågældende tjeneste "post fra virksomhed til virksomhed" til forsikringssektoren. Herudover indgik ABB sammen med La Poste den 24. januar 2000 en aftale om tjenesten "post fra virksomhed til virksomhed" med Union Professionnelle des Compagnies d'Assurance "UPEA"(8). I disse aftaler defineres La Poste og ABB i øvrigt som dem, der solidarisk leverer den pågældende tjeneste, der er omfattet af aftalerne. La Poste og ABB har hver især bidraget til den materielle etablering af det integrerede net, der er nødvendigt for at tilbyde tjenesten "post fra virksomhed til virksomhed". ABB har som fastsat i artikel 5.4 i aftalerne vedrørende tjenesten "post fra virksomhed til virksomhed" bl.a. bidraget til udviklingen af software til adressering af post og forbindelsesaktiviteter, sortering og optælling af forsendelser, der er omfattet af aftalerne. For disse ydelser har ABB ret til et beløb svarende til [...](9) af det beløb, som La Poste debiterer i forbindelse med aftalerne om tjenesten "post fra virksomhed til virksomhed"(10).

(5) Til trods for samrådet om fastlæggelse af retningslinjerne for tilbuddet til forsikringssektoren samt for forhandlingerne har ABB ved indgåelsen af de efterfølgende aftaler og gennemførelsen heraf ikke et postmonopol. Som følge heraf har ABB ikke beføjelse til at knytte de takstmæssige fordele ved post under monopol til indgåelsen af den nye aftale vedrørende "post fra virksomhed til virksomhed". Disse takstmæssige fordele kan kun ydes af den virksomhed, der har postmonopolet.

C. Klagen

(6) Denne beslutning vedrører La Postes ophævelse af aftalen vedrørende "præferencetakster", som UPEA fik tilbudt i forbindelse med "post fra virksomhed til enkeltperson"(11) under monopol, og La Postes tilbagetrækning af ophævelsen af aftalen, da UPEA underskrev den nye aftale vedrørende "post fra virksomhed til virksomhed", som La Poste foreslog. La Poste forpligtede således UPEA, der ville bevare fordelene ved aftalen vedrørende "præferencetakster", til også at acceptere den nye tjeneste "post fra virksomhed til virksomhed". Der blev i henhold til artikel 3 i forordning nr. 17 indledt en undersøgelse af sagen på Hays' anmodning til Kommissionen den 7. april 2000.

D. Baggrund

(7) Forsikringssektoren i Belgien omfatter 240 forsikringsselskaber, hvoraf de 105, herunder de største i Belgien, er medlemmer af UPEA.

(8) I 1982 etablerede Hays via sin afdeling Hays DX i Belgien et net til udveksling af dokumenter mellem forsikringsselskaber og mellem forsikringsselskaber og forsikringsmæglere(12). Den 14. juni 1982 blev der indgået en abonnementsaftale mellem UPEA og Hays(13). Denne abonnementsaftale med UPEA er hvert år blevet forlænget og derefter fra 1998 indgået for et år ad gangen med stiltiende forlængelse hvert år(14). Denne tjeneste anvendes hovedsagelig ved forsendelser mellem forsikringsselskaber i Belgien, Frankrig, Det Forenede Kongerige og Irland(15). Hays' DX-system består af et lukket net, der sikrer transporten af post mellem brugere, der har abonneret på denne tjeneste, via personlige postbokse på udvekslingsstederne (postudvekslingscentraler). Kun abonnenter kan via nettet udveksle deres "post fra virksomhed til virksomhed"(16). Posten afleveres på postudvekslingscentralerne af afsenderne, der er tilsluttet nettet, og afhentes hver dag af Hays' bude for at blive sorteret i Hays' sorteringscenter. Hays distribuerer derefter posten til postudvekslingscentralerne på modtagelsesstedet, hvor den hentes af modtagerne, der er tilsluttet nettet.

(9) De ydelser, som Hays DX tilbyder, sikrer, at forsikringssektoren på faste og forud fastsatte tidspunkter kan aflevere og få leveret post svarende til kundekontorernes åbningstider. Hays anfører således, at alle breve eller småpakker, der afleveres inden kl. 17.30 på afsenderens udvekslingscentral(17), generelt vil ligge klar til afhentning på modtagerens udvekslingscentral den efterfølgende arbejdsdag inden kl. 9.00(18). Medlemmerne af nettet udgør lukkede brugergrupper, idet listen over medlemmerne af systemet, som alene kan udveksle dokumenter via DX, er udtømmende, og de opretholder forretningsmæssige forbindelser med de øvrige medlemmer af DX-systemet. Da der er tale om en ydelse, der kun anvendes af en lukket brugergruppe, er risikoen for, at forsendelser går tabt, stærkt formindsket.

(10) Et net, der udelukkende skal anvendes til udveksling af dokumenter, gør det muligt at opnå betydelige effektivitetsforbedringer sammenlignet med den almindelige brevbesørgelse, og disse forbedringer giver sig udslag i mere fordelagtige takster i forhold til den almindelige brevbesørgelse. Hays' DX-system kan således tilbyde priser, der eksklusive moms ligger 40 % under La Postes takster(19).

(11) Siden 1996 havde La Poste ydet rabat til UPEA på "post fra virksomhed til enkeltperson" mod, at UPEA til gengæld forpligtede sig til at sende [...] breve om året (aftale 2026). Denne aftale vedrørende "præferencetakster" blev indgået med UPEA den 6. april 1996 for to år. De takstmæssige fordele er på [...] i forhold til de normale posttakster(20).

(12) Det fremgår af de dokumenter, som La Poste har fremlagt, at den første kontakt med UPEA med hensyn til den nye tjeneste "post fra virksomhed til virksomhed" skete via La Postes brev af 24. marts 1997 til UPEA(21). UPEA gav i sit svarbrev af 18. april 1997 først og fremmest udtryk for, at man var interesseret i at forlænge ordningen med "præferencetakster" i medfør af aftalen af 4. april 1996.

(13) I marts og august 1997 sendte UPEA La Poste en række skøn over mængden af "post fra virksomhed til virksomhed" på grundlag af de skøn, som Assurances Groupe Josi, GAN, AG (Fortis), AXA Belgium, Winterthur og Commercial Union, der er medlemmer af UPEA, havde foretaget. Disse skøn viste en samlet mængde forsendelser på ca. 7 mio. om året(22).

(14) Den 11. august 1997 sendte La Poste et foreløbigt forslag til UPEA vedrørende et net til behandling af "post fra virksomhed til virksomhed" mellem medlemmerne af UPEA med "afhentning af post hver dag fra mandag til fredag mellem kl. 15.00 og 17.00 på hvert kontaktpunkt ([...])" og "omdeling af post dagen efter mellem kl. 7.00 og 8.00 på hvert kontaktpunkt". Faktureringen bliver "individuel og månedlig". Priserne for forsendelser "inden for Assurmail-nettet" (Kommissionens fremhævning) stammede allerede fra 1. juli 1997(23).

(15) Den 19. november 1997 orienterede UPEA Hays, der allerede var leverandør af et system til udveksling af dokumenter, om de væsentligste karakteristika, som man ønskede i forbindelse med et net for gensidig udveksling af post mellem brugerne(24). På det tidspunkt havde foruden Hays DX to andre virksomheder vist interesse for at levere et sådan net til UPEA, nemlig La Poste og ABB(25).

(16) Den 9. februar 1998 tilbød La Poste en supplerende rabat på [...] % i forhold til "det bedste forslag fra La Poste, De indtil nu har modtaget"(26). Den 9. februar 1998 bad UPEA's bestyrelse endvidere sine medlemmer om at gå i dybden med sagen vedrørende "post fra virksomhed til virksomhed". Der blev nedsat en ad hoc-arbejdsgruppe bestående af repræsentanter for UPEA's "Commission de la Productivité"(27).

(17) Ved udløbet af aftalen vedrørende "præferencetakster" på post under monopol forlængede La Poste og UPEA den 8. april 1998 aftale 2026 med to år(28). UPEA's medlemmer har opnået betydelige fordele via denne aftale. UPEA vurderer selskabernes besparelser til 140 mio. BEF om året(29).

(18) Den 28. maj 1998 fremsatte La Poste og ABB som svar til UPEA(30) et fælles forslag vedrørende "post fra virksomhed til virksomhed"(31). I dette tilbud fastsættes det, at "der skal etableres et net til indsamling og omdeling af erhvervspost fra forsikringssektoren i bred forstand", dvs. forsikringsselskaber, forsikringsmæglere og eventuelle partnere, der skal indkredses. Ifølge dette tilbud vil den største fordel ved et partnerskab mellem La Poste og ABB med henblik på at "etablere et integreret net, der lever op til forsikringssektorens forventninger, være dette nets smidighed og fleksibilitet"(32). Endvidere erklærede La Poste, at "La Postes præstationsniveau og størrelse kombineret med Key Mails tilpasningsevne gør det muligt for os at kalkulere med næsten ubegrænsede udvidelsesmuligheder inden for en frist, der fastsættes i forbindelse med vores tilbud og vores net".

(19) I henhold til tredje afsnit i dette tilbud af 28. maj 1998 forestår La Poste "omdeling og afhentning hos kunden og de øvrige deltagere (UPEA, forsikringsmæglerne). Forud herfor forpligter de øvrige deltagere sig efter fælles aftale med La Poste til hver især at fastsætte en tidsplan for, hvor hyppigt og på hvilke dage og tidspunkter der skal være postbesørgelse. Omdelingen vil finde sted hver morgen fra mandag til fredag mellem kl. 7.00 og 9.00, og afhentningen vil finde sted fra mandag til fredag mellem kl. 15.00 og 18.00 hos kunden og de øvrige deltagere, idet tidspunkterne vil blive fastsat efter fælles aftale med La Poste". I henhold til sjette afsnit i dette tilbud vil La Poste "forestå afhentning og omdeling af erhvervsforsendelser, mens Key Mail vil forestå postbefordringen og -sorteringen".

(20) Ved brev af 15. juli 1998 sendte La Poste og ABB en række nærmere oplysninger vedrørende deres forslag af 28. maj 1998. La Poste og ABB understregede på ny mulighederne for "med et par ugers varsel" at udvide det etablerede net, "således at vi vil kunne etablere de nødvendige strukturer". For første gang krævedes der i henhold til tilbuddet af 15. juli 1998 en minimumsmængde på [...] om året: "For at vi kan etablere den infrastruktur, der gør det muligt at sikre afhentning og omdeling af post hver dag, forekommer det som rimeligt diskussionsgrundlag at kræve mindst [...] forsendelser om året."

(21) UPEA konkluderede imidlertid i oktober 1998, at nettet til udveksling af "post fra virksomhed til virksomhed", som Hays allerede havde sikret sine medlemmer siden 1982, fortsat var mere interessant end det nye net, således som La Poste/ABB præsenterede det. I et internt notat fra UPEA(33) anføres følgende: "... sagen vedrørende udveksling af erhvervspost er i de seneste måneder blevet behandlet tilbundsgående, efter at forhandlinger med La Poste om præferencetakster gav et positivt resultat (april 1998). Der er derfor blevet nedsat en ad hoc-arbejdsgruppe bestående af repræsentanter for 'Commission de la Productivité' (CP) og forskellige sammenslutninger af forsikringsmæglere; arbejdsgruppen har omhyggeligt behandlet tilbuddene fra dels Hays (BDE), dels La Poste/Key Mail.

CP er kommet til den konklusion, at tilbuddet fra Hays er det økonomisk mest interessante for forsikringssektoren.

CP foreslår at konsolidere den nuværende situation og på kort sigt fortsætte med at arbejde med Hays, mens vi afventer en liberalisering af postbesørgelsen i 2003 (1. januar)."

(22) Ved rundskrivelse af 21. oktober 1998 "til lederne af virksomheder, der er medlemmer, og som ikke er medlemmer af UPEA" henstillede UPEA til selskaberne, at de fortsatte med at arbejde med Hays i 1999(34). I dette brev beskrives de konklusioner, som "Commission de la Productivité" drog, som følger: "System til udveksling af erhvervspost - opretholdelse af den nuværende situation

Efter forlængelsen den 8. april 1998 af aftale 2026 vedrørende 'præferencetakster' for en treårig periode har 'Commission de la productivité' foretaget en kritisk undersøgelse af det nuværende system for udveksling af erhvervsforsendelser (Hays-BDE). På grundlag af de samme evalueringskriterier har 'Commission de la productivité' undersøgt et system, som La Poste i samarbejde med virksomheden Key Mail har foreslået som alternativ til ovenstående.

'Commission de la productivité' er kommet til den konklusion, at den løsning, Hays-BDE foreslår, er økonomisk mere interessant for forsikringssektoren. Dette blev i øvrigt stadfæstet af bestyrelsen den 12. oktober.

Det betyder, at UPEA henstiller til virksomhederne, at de fortsat arbejder med Hays-BDE i 1999."

(23) Som følge heraf forklarede UPEA i brev af 21. oktober 1998(35) La Poste, at Hays' tilbud var "det mest interessante", og at valget var blevet foretaget på grundlag af 11 evalueringskriterier. UPEA forkastede således det sidste tilbud fra La Poste og Key Mail vedrørende "post fra virksomhed til virksomhed" og meddelte La Poste sin beslutning om "indtil videre" at fortsætte med Hays' DX-system. I sidste afsnit af dette brev anfører UPEA, at man "værdsætter La Postes korrekte behandling af sagen om erhvervspost ('fra virksomhed til virksomhed')(36), som er sket uafhængigt af den eksisterende aftale om præferencetakster". For så vidt angår udelukkende aftalen om præferencetakster bekræfter UPEA sin vilje til inden for rammerne af opfølgningsudvalget at uddybe samarbejdet med La Poste og udvikle det yderligere.

(24) La Poste sendte derefter et brev af 30. oktober 1998 til UPEA, hvori La Poste anfører, at man bragte aftale 2026 ("præferencetakster"), der var blevet indgået kort forinden, nemlig den 8. april 1998, til ophør(37). I dette brev giver La Poste ingen begrundelse for denne pludselige ændring af sin holdning for så vidt angår "præferencetakster". La Poste bringer blot aftale 2026 til ophør "i overensstemmelse med bestemmelsen i artikel 10.2 i nævnte aftale". I artikel 10.2 i aftale 2026 fastsættes det, at "underskriverne kan ophæve aftalen med 12 måneders varsel ved udløbet af den oprindelige varighed (2 år) og derefter ved udløbet hvert år". Ophævelsen fik således ikke umiddelbart nogen virkninger, idet det i henhold til artikel 10.2 i aftale 2026 fastsættes, at ophævelsen den 30. oktober 1998 først ville træde i kraft 12 måneder efter udløbet af aftalens oprindelige varighed på to år, dvs. den 8. april 2001.

(25) I UPEA's svar den 12. november 1998(38) omhandles et møde mellem UPEA og La Poste, der skulle være afholdt, efter at brevet af 30. oktober 1998, hvori aftalen blev ophævet, var blevet sendt. Under dette møde skulle La Poste havde forklaret, at ophævelsen af aftalen den 30. oktober 1998 skulle betragtes som en "bevarende foranstaltning" "i tide", der ville sætte UPEA i stand til at skifte mening med hensyn til afvisningen af tilbuddet om "erhvervspost". Af brev af 12. november 1998 fremgår det klart, at UPEA har gjort sig klart, at den bør acceptere dette "supplerende partnerskab", hvis man ønsker at bevare fordelene ved "præferencetakster": "Ved Deres brev af 30. oktober 1998 ophæver De aftalen om 'præferencetakster' af 8.4.1998 med virkning fra den i artikel 10.2 omhandlede frist.

Jeg har fra mødet vedrørende dette forstået, at ophævelsen skal tolkes som en 'bevarende' foranstaltning, således at UPEA i tide får meddelelse om, at det er umuligt at ændre i den nuværende aftale, hvis der ikke indgås et supplerende partnerskab."

(Kommissionens fremhævning).

(26) Efter La Postes ensidige ophævelse af aftale 2026 den 30. oktober 1998 og UPEA's svar blev forhandlingerne mellem La Poste og UPEA suspenderet i nogle måneder. De blev genoptaget i maj 1999. Ved brev af 19. maj 1999 tog La Poste direkte kontakt til "Commerical Union", et forsikringsselskab(39), for "igen at overveje et samarbejde med forsikringssektoren om såvel erhvervspost som almindelig post".

(27) Som svar på et brev fra UPEA af 22. december 1999, hvori det blev præciseret, at UPEA ikke ønskede at knytte en "direkte forbindelse" mellem de to sager, bekræftede La Poste over for UPEA den 5. januar 2000, at der ingen forbindelse var mellem sagen om "post fra virksomhed til virksomhed" og forlængelsen af aftalen om "post fra virksomhed til enkeltperson", idet man samtidig accepterede, at formaliteterne omkring underskrivelsen af aftalerne fandt sted samtidig: "Som vi i øvrigt har præciseret ved adskillige lejligheder, har vi på intet tidspunkt knyttet denne sag sammen med forlængelsen af aftale 2026.

For at forbedre vores fremtidige relationer er der for os ikke noget til hinder for, at vi på Deres anmodning eventuelt underskriver de to aftaler samtidigt".

(40)

(28) I brev af 5. januar 2000 ændrer La Poste ikke sin beslutning med hensyn til den ensidige ophævelse af aftalen den 30. oktober 1998, der fortsat var gældende, og som risikerede at træde i kraft ved det oprindelige udløb af aftalen vedrørende "post fra virksomhed til enkeltperson" den 8. april 2001.

(29) Først den 27. januar 2000 blev aftale 2026, der blev undertegnet den 8. april 1998 og ophævet af La Poste den 30. oktober 1998, forlænget for en treårig periode. I mellemtiden, dvs. den 27. januar 2000, blev aftalen om "post fra virksomhed til virksomhed" ("aftale 10.000-1") mellem på den ene side La Poste og ABB og på den anden UPEA underskrevet. UPEA ophævede dernæst ved anbefalet brev af 21. marts 2000 aftalen om Hays' DX-system med virkning fra 30. juni 2000(41).

(30) La Postes nye tjeneste for behandling af "post fra virksomhed til virksomhed" i samarbejde(42) med ABB blev tilbudt en lukket brugergruppe på ca. 1400 brugere (forsikringsselskaber og -mæglere), benævnt "deltagerne", der indbyrdes udveksler dokumenter, der er strengt erhvervsprægede(43). For at kunne opfylde behovet for pålidelighed, som forsikringssektoren har brug for til gensidig udveksling af dokumenter, har La Poste og ABB etableret et "særligt net" som lovet i deres tilbud, der omfatter udvekslinger af post inden for forsikringssektoren.

(31) Det nye net "post fra virksomhed til virksomhed" gav som lovet i tilbuddet "smidighed og fleksibilitet" for så vidt angår aflevering og omdeling af "post fra virksomhed til virksomhed", som på forhånd blev aftalt med kunden. I artikel 5, stk. 2, i aftale 10.000-1 fastsættes følgende: "Hver deltager forpligter sig til på forhånd og efter fælles aftale med lederen af det berørte postkontor at fastsætte en tidsplan for, hvor hyppigt og på hvilke dage og tidspunkter der skal ske postbesørgelse." I artikel 5, stk. 3, i aftalen "post fra virksomhed til virksomhed" fastsættes følgende: "Postomdelingen finder sted hver morgen fra mandag til fredag mellem kl. 7.00 og 9.00 og afhentningen fra mandag til fredag mellem kl. 16.00 og 18.00 hos kunden og de øvrige deltagere. Tidspunkterne vil blive fastsat efter fælles aftale med lederen af det pågældende postkontor."

(32) Aftale 10.000-1 vedrørende "post fra virksomhed til virksomhed", der blev indgået af UPEA, var en rammeaftale, som ikke direkte forpligtede de forsikringsselskaber, der var medlemmer af UPEA. Medlemmerne af UPEA kunne fortsat frit selv vælge den tjeneste, der blev tilbudt via aftalen, idet UPEA ikke havde mandat til direkte at handle på sine medlemmers vegne. Det fremgår af tilsagnet om [...] forsendelser om året (jf. artikel 17 i aftale 10.000-1), hvilket er en mængde "post fra virksomhed til virksomhed", som UPEA alene ikke ville kunne opnå, at organisationen, selv om den ikke udtrykkeligt havde mandat hertil, indgik aftale 10.000-1 af hensyn til og til brug for sine medlemmer. Dette bekræftes navnlig af artikel 7 i aftale 10.000-1, der indebærer, at der skal etableres et individuelt faktureringssystem for hvert medlem: "på fakturaerne anføres de samlede beløb for afleveret post samt beløbene fordelt på deltagerne". Som nævnt i artikel 5, stk. 1, i aftale 10.000-1 afhenter La Poste post ikke kun hos UPEA, men også hos forsikringsselskaberne. Endvidere fastsættes det i henhold til artikel 5, stk. 2, i aftale 10.000-1 mellem La Poste og forsikringsselskaberne selv, på hvilke tidspunkter La Poste kommer forbi.

(33) Efter at have modtaget Kommissionens klagepunktsmeddelelse den 6. juni 2001 ophævede La Poste ved modtagelsen af et anbefalet brev af 20. juni 2001 aftalen vedrørende "post fra virksomhed til virksomhed" med UPEA. La Poste sendte den 26. juni 2001 Kommissionen en række instrukser, der internt var blevet givet til alle postkontorer med henblik på øjeblikkeligt at ophøre med at tilbyde tjenesten "post fra virksomhed til virksomhed"(44). I henhold til disse instrukser ville den tjeneste, der var omfattet af aftalerne om "præferencetakster", fortsætte normalt. Ifølge La Poste (27.6.2001) var La Postes tjeneste "post fra virksomhed til virksomhed" blevet bragt til ophør. La Poste meddelte Kommissionen, at den alligevel undtagelsesvis havde efterkommet selskaberne AXA's og Fortis' anmodning om en sidste afhentning den 27. juni 2001. Ifølge La Poste er der fra 28. juni 2001 inden for rammerne af aftalen vedrørende "post fra virksomhed til virksomhed" ikke afhentet post hos andre forsikringsselskaber(45).

(34) Fra 3. juli 2001 har La Poste overført forvaltningen af den nye tjeneste "post fra virksomhed til virksomhed" til et af sine datterselskaber, en privatretlig virksomhed (herefter benævnt "eXbo")(46). Virksomheden eXbo har som selvstændig retlig enhed separat bogholderi. Når overførslen får virkning, vil La Poste ikke længere selv tilbyde ydelsen "post fra virksomhed til virksomhed". Ved elektronisk post af 28. juni 2001 sendte eXbo et tilbud til UPEA om gensidig udveksling af dokumenter inden for en lukket kreds af brugere uden afhentning eller omdeling hos modtagerne, som udelukkende er fagfolk i forsikringssektoren(47).

II. RETLIG VURDERING

A. Anvendelse af EF-traktatens artikel 82

(35) La Poste er en virksomhed, der leverer tjenesteydelser mod betaling på forskellige postmarkeder. Der er således tale om en virksomhed i henhold til traktatens konkurrenceregler uafhængigt af den måde, hvorpå La Poste er organiseret, og det forhold, at den fungerer både som en offentlig og en privat virksomhed(48).

B. Relevante markeder

(36) Der er to markeder, der er omfattet af denne beslutning. For det første markedet for postvæsenets almindelige besørgelse af breve til den "brede offentlighed", hvor La Poste har misbrugt sin dominerende stilling. For det andet markedet for tjenesten "post fra virksomhed til virksomhed", der tilbydes en lukket kreds af brugere med henblik på deres udveksling af "erhvervspost", hvor virkningerne af dette misbrug har gjort sig gældende.

(37) Den almindelige brevbesørgelse(49) er beskyttet af postmonopolet, når forsendelsernes vægt er på under 350 g. I Belgien har La Poste postmonopolet som fastsat i artikel 144 G, stk. 1 og 2, i lov af 21. marts 1991, som ændret med "arrêté royal" af 9. juni 1999. Kommissionens undersøgelse viste, at i Belgien er ingen private virksomheder involveret i besørgelsen af breve på over 350 g. La Poste er således den eneste aktive virksomhed inden for almindelig brevbesørgelse. Tjenesten "post fra virksomhed til virksomhed" indgår som en del af det almindelige marked for brevbesørgelse.

(38) Tjenesten "post fra virksomhed til virksomhed", der tilbydes til en lukket kreds af brugere med henblik på udveksling af deres "erhvervspost", har en række særlige kendetegn(50), der adskiller den så meget fra andre grundlæggende posttjenester, at den kun i begrænset omfang kan erstattes af disse og kun i meget begrænset omfang er åben for den samme konkurrence som disse tjenester(51). I den forbindelse bør det på grundlag af de objektive karakteristika ved disse ydelser eller produkter og afhængigt af efterspørgslens struktur, udbuddet på markedet og konkurrencebetingelserne vurderes, i hvor høj grad disse produkter eller tjenester indbyrdes kan erstatte hinanden(52). I denne sag viser substituerbarhedsanalysen, at tjenesten "post fra virksomhed til virksomhed" og tjenesten "post fra virksomhed til enkeltperson" udgør to særskilte markeder.

a) Substituerbarheden set ud fra efterspørgselssiden

(39) På efterspørgselssiden er der beskeden mulighed for substitution mellem de to ydelser og dermed ingen krydspriselasticitet mellem dem. Ud fra brugernes synspunkt adskiller tjenesten "post fra virksomhed til virksomhed" sig fra tjenesten "post fra virksomhed til enkeltperson", og førstnævnte kan ikke erstatte sidstnævnte, fordi der i tjenesten "post fra virksomhed til virksomhed" etableres et integreret net, der gør det muligt at effektivisere, og der i forbindelse med denne tjeneste kan tilbydes langt mere fordelagtige takster end i forbindelse med den almindelige brevbesørgelse. Besparelsen er på 40 % eksklusive moms for Hays' DX-service(53) og på [...] for La Postes tjeneste "post fra virksomhed til virksomhed"(54).

(40) I modsætning til tjenesten fra "virksomhed til virksomhed" kan der ved den almindelige brevbesørgelse hverken tilbydes afhentning eller omdeling af posten på forud fastsatte og afgrænsede tidspunkter afhængig af "abonnenternes ønsker"(55) eller garanteres en meget tidlig omdeling mellem kl. 7.00 og 9.00, senest ved postkontorernes åbningstid, og en senest mulig afhentning af udgående post, dvs. ved postkontorernes lukketid mellem kl. 16.00 og 18.00, der gør det muligt for kunden straks at behandle posten(56). La Poste selv betragter sin tjeneste "post fra virksomhed til virksomhed" som en "tilpasning af den eksisterende postbesørgelse"(57). I modsætning til den almindelige brevbesørgelse tilbydes tjenesten "post fra virksomhed til virksomhed" for at sikre den nødvendige pålidelighed via et særligt net, der omfatter de adresser, der er abonneret på ydelsen; dette gør det muligt at komme uden om alle problemer, der kan forekomme i det almindelige postnet og således mindske risikoen for tab af forsendelser. Endvidere er der til tjenesten "post fra virksomhed til virksomhed" i modsætning til den almindelige brevbesørgelse knyttet en "back-up", der giver yderligere sikkerhed i tilfælde af strejke i postvæsenet.

(41) La Poste selv har i øvrigt adskillige gange fremhævet forskellen mellem den almindelige brevbesørgelse og tjenesten "post fra virksomhed til virksomhed"(58):

- I henhold til aftalen af 24. januar 2000 mellem La Poste og ABB skal La Poste og ABB samle deres tilbud "for at opfylde visse særlige behov i forsikringssektoren"(59) (Kommissionens fremhævning). Af denne aftale af 24. januar 2000, der specielt blev indgået mellem La Poste og ABB for at gøre de to partnere i stand til at efterkomme forsikringsselskabernes anmodning, fremgår det, at La Poste finder, at den almindelige brevbesørgelse ikke er i stand til at dække forsikringsselskabernes særlige behov.

- I sine bemærkninger af 9. august 2001 beskriver La Poste tjenesten "post fra virksomhed til virksomhed" i henhold til aftalen som følger: "... en særlig kategori post, nemlig den forsikringsselskaber og -mæglere sender til hinanden. Denne type post betegnes som 'erhvervspost' og har været genstand for et tilbud om supplerende rabat i aftalerne 10.000"(60) (Kommissionens fremhævning). La Poste mener således, at den post, forsikringsselskaber og -mæglere sender til hinanden, udgør en "særlig kategori post".

- I sit første svar på Kommissionens anmodning om oplysninger betegnede La Poste tjenesten "post fra virksomhed til virksomhed" som en tjeneste, der går videre end "den grundlæggende postbesørgelse"(61)

- I sine bemærkninger af 21. november 2000 beskriver La Poste sin tjeneste "post fra virksomhed til virksomhed" som en tjeneste, der er udviklet med henblik på at tilvejebringe "et nyt system til behandling af posten i forsikringssektoren"(62), hvis indførelse efterkom "dette erhvervs ønsker" og således i højere grad end den almindelige brevforsørgelse svarede til forsikringsselskabernes og -mæglernes forventninger(63).

- I henhold til La Poste "svarer" La Postes og ABB's udvikling af "en ny tjeneste til behandling af erhvervspost bedre til forsikringsselskabernes og -mæglernes forventninger og gør det muligt for en ny aktør at komme ind på det område for behandling af erhvervspost for disse virksomheder, som Hays har siddet på i ca. 20 år uden at skulle konkurrere med nogen"(64) (Kommissionens fremhævning).

- I henhold til La Poste betyder indførelsen af en ny tjeneste til behandling af "post fra virksomhed til virksomhed" således, "at en ny aktør, der, uanset om den pågældende er dominerende eller ej på beslægtede markeder, kommer ind i en sektor, hvor der tidligere ingen konkurrence var..."(65) (Kommissionens fremhævning).

- I henhold til artikel 5, stk. 3, i aftalen vedrørende "post fra virksomhed til virksomhed" har La Poste kontraktligt forpligtet sig til over for UPEA at overholde bestemte, forud fastsatte tidspunkter for omdeling og afhentning af post, der er omfattet af denne aftale; disse tidspunkter fastsættes efter fælles aftale mellem deltageren og lederen af det pågældende postkontor. Denne forpligtelse svarer nøjagtig til forsikringsselskabernes behov for øjeblikkelig behandling af indgående post ved postkontorets åbning og aflevering af udgående post efter postkontorets lukketid(66).

(42) I lyset af den meget tydelige måde, hvorpå La Poste selv tidligere har beskrevet sin tjeneste "post fra virksomhed til virksomhed", der tilbydes en lukket kreds af brugere, forekommer det ikke troværdigt, at La Poste i sit svar på klagepunktsmeddelelsen gør gældende, at aflevering og omdeling på forud fastsatte tidspunkter ikke udgør et særkende eller en supplerende tjeneste til tjenesten "post fra virksomhed til virksomhed", men kun en "organisatorisk foranstaltning", der findes i forbindelse med alle La Postes kunder, der sender en stor mængde post, der ikke kan lægges i offentlige postkasser(67). Selv om La Poste siden begyndelsen af firserne har indført et avanceret omdelingssystem med "bundter"(68), er det klart, at den integrerede tjeneste "post fra virksomhed til virksomhed", som La Poste tilbød inden for rammerne af aftalen vedrørende "post fra virksomhed til virksomhed", går videre end til "avanceret omdeling" i flere henseender(69):

- Det "integrerede net" i forbindelse med tjenesten "post fra virksomhed til virksomhed" begrænser sig ikke som den avancerede omdeling i "bundter" til omdeling mellem kl. 7.00 og 9.00 om morgenen, uden at der foreligger nogen kontraktlig forpligtelse for så vidt angår det nøjagtige tidspunkt.

- Det fuldstændige sammenfald mellem kundernes behov og de forpligtelser, La Poste har påtaget sig i henhold til artikel 5, stk. 3, i aftalen vedrørende "post fra virksomhed til virksomhed" viser, at fastsættelsen af faste tidspunkter er meget mere end en "organisatorisk foranstaltning".

- La Poste bestrider ikke, at de for hver kunde forud fastsatte tidspunkter for morgenomdelingen og afhentningen mellem kl. 16.00 og 18.00 som fastsat i artikel 5, stk. 3, i aftale 10.000-1 altid er blevet respekteret, fra tjenesten "post fra virksomhed til virksomhed" blev indviet, og til den ophørte(70).

b) Substituerbarheden set ud fra udbudssiden

(43) Set fra udbudssiden forekommer markedet for tjenesten "post fra virksomhed til virksomhed" og markedet for tjenesten "post fra virksomhed til enkeltperson" at være meget forskellige. Tjenesten "post fra virksomhed til virksomhed" kræver stor pålidelighed. Den pålidelighed, som forsikringssektoren kræver for den gensidige udveksling af dokumenter som nævnt ovenfor, har gjort det nødvendigt at etablere infrastrukturer, der er adskilt fra det offentlige postnet. Etableringen af et særligt net gør det desuden muligt at behandle posten fra en lukket kreds meget hurtigere sammenlignet med den traditionelle posttjeneste. Det begrænsede antal adresser, der er tilknyttet denne tjeneste, gør det ligeledes muligt at mindske risikoen for, at der går post tabt. Kun en tjeneste, der udelukkede vedrører en lukket brugergruppe, kan reelt være med til at mindste muligheden for tab. I modsætning til den almindelige brevbesørgelse giver tjenesten "post fra virksomhed til virksomhed" desuden mulighed for at indføre et sikkerhedssystem og dermed give en garanti, som den almindelige brevbesørgelse ikke kan give(71).

(44) Som La Poste helt berettiget gør opmærksom på, skyldes den manglende substituerbarhed, at i disse kommercielle tilbud - fra det første den 11. august 1997(72) - lover La Poste "afhentning hver dag fra mandag til fredag mellem kl. 15.00 og 18.00 (i land- og byområder) på hvert kontaktpunkt ([...])" (Kommissionens fremhævning).

(45) Den manglende substituerbarhed set fra udbudssiden bliver endnu tydeligere i forbindelse med et fælles tilbud fra La Poste og ABB til UPEA den 28. maj 1998, hvori man lover at "sikre etableringen af et net til indsamling og omdeling af erhvervspost fra forsikringssektoren i bred forstand (forsikringsselskaber, forsikringsmæglere og eventuelle partnere, der skal indkredses)" (Kommissionens fremhævning).

(46) I tilbuddet fra 28. maj 1998 forklarer La Poste og ABB, at "merværdien" ved et partnerskab med La Poste og ABB "med henblik på at etablere et integreret net, der opfylder forsikringssektorens forventninger" var "den etablerede strukturs smidighed og fleksibilitet", og at nettet var "modulerbart og med mulighed for at tilpasse det til hver af parternes behov" (Kommissionens fremhævning).

(47) Under punkt VIII i La Postes tilbud af 15. juli 1998 forklares følgende: "For at vi kan etablere den infrastruktur, der gør det muligt at sikre afhentning og aflevering af post hver dag, forekommer det som rimeligt diskussionsgrundlag at kræve mindst [...]. forsendelser om året" med mulighed for "med et par ugers varsel" at udvide nettet, "således at vi vil kunne etablere de nødvendige strukturer" (Kommissionens fremhævning).

(48) Som det ganske rigtigt bemærkes i artikel 5, stk. 4, i aftale 10.000-1 vedrørende "post fra virksomhed til virksomhed" skyldes den manglende substituerbarhed desuden, at i modsætning til den almindelige brevbesørgelse er det den private virksomhed, Key Mail, som ikke har postmonopol, der "... sikrer forbindelsen, sorteringen og optællingen af de forsendelser, der er omfattet af denne aftale" og i artikel 19 i aftalen vedrørende "post fra virksomhed til virksomhed" fastsættes følgende: "Hvis der skulle være behov herfor, forpligter La Poste og Key Mail sig til gensidigt at sikre de opgaver, de hver især har". I artikel 6, stk. 5, i aftalen vedrørende "post fra virksomhed til virksomhed" fastsættes følgende: "For at fremhæve, at der er tale om hastende forsendelser, er der på forsiden af hver forsendelse klart anført en stregkode", og i artikel 18: "For at sikre hastebehandlingen af forsendelserne skal disse være påført tydelige tegn, jf. artikel 6.3-6.5."

(49) Under disse omstændigheder kan La Poste ikke gøre gældende, at tjenesten "post fra virksomhed til virksomhed" ikke leveres gennem et "særligt net"(73). Selv om La Poste påberåber sig det modsatte, ændrer det forhold, at leveringen inden for rammerne af aftalerne vedrørende "post fra virksomhed til virksomhed" foretages af de sædvanlige postbude eller dem, der har til opgave at omdele "bundter af post"(74), ikke på det forhold, at La Poste har etableret et net til indsamling og omdeling af "post fra virksomhed til virksomhed" med ca. 1400 brugere (forsikringsselskaber og -mæglere), der betegnes som "deltagere" i aftale 10.000-1, og som betjenes alle arbejdsdage via et særligt net beregnet hertil. Disse brugere besørges hver dag på præcise tidspunkter og uden for La Postes normale leveringstidspunkter.

(50) I modsætning til, hvad La Poste påberåber sig, forhindrer oprettelsen af et "særligt net" ikke, at det personale, der arbejder for La Poste i forbindelse med levering af generelle tjenester, også kan anvendes til levering af særlige tjenester f.eks. i forbindelse med tjenesten "post fra virksomhed til virksomhed". Postnettet udgør ikke en fast infrastruktur, der kun kan anvendes til visse særlige ydelser. Personalet på et offentligt postkontor er således ikke én gang for alle "afsat" til en særlig ydelse, men derimod til at opfylde en række opgaver, enten i den sektor, der er omfattet af eneretten, eller i den sektor, der er åben for konkurrence.

(51) Det pågældende geografiske marked for så vidt angår den almindelige brevbesørgelse er Belgien, hovedsagelig på grund af den eneret, som La Poste nyder godt af i Belgien. Det pågældende geografiske marked for så vidt angår tjenesten "post fra virksomhed til virksomhed", der tilbydes en lukket kreds af brugere til udveksling af deres "erhvervspost", er Belgien, fordi leverandørerne på nuværende tidspunkt generelt arbejder på nationalt plan, eftersom de fleste abonnenter i forbindelse med tjenesten "post fra virksomhed til virksomhed" har sæde i Belgien. Eksemplet med Hays' DX-system viser imidlertid, at den pågældende tjeneste, som ikke er omfattet af særlige rettigheder eller enerettigheder for de virksomheder, der er omhandlet i traktatens artikel 86, stk. 1, har tendens til at brede sig uden for det nationale område. Abonnenterne i forbindelse med tjenesten "post fra virksomhed til virksomhed", som Hays allerede har tilbudt siden maj 1995, har således mulighed for at udveksle dokumenter med forsikringsselskaber, der er tilknyttet irske, franske og engelske net.

C. Dominerende stilling

(52) La Poste har postmonopolet som fastsat i artikel 144 G, stk. 1 og 2, i lov af 21. marts 1991, som ændret ved "arrêté royal" af 9. juni 1999. La Poste indtager således en dominerende stilling på det belgiske marked for almindelig brevbesørgelse (breve, der vejer under 350 g). Det forhold, at ingen private virksomheder er involveret i omdelingen af breve, der vejer over 350 g, gør, at La Postes dominerende stilling omfatter al omdeling af post uafhængig af de begrænsninger i vægt/pris, som i henhold til belgisk lovgivning er omfattet af eneret. I henhold til Domstolens retspraksis udgør en medlemsstats område en betydelig del af det indre marked(75).

D. Misbrug af en dominerende stilling

(53) I henhold til traktatens artikel 82, stk. 2, litra d), består misbrug især i "at det stilles som vilkår for indgåelse af en aftale, at medkontrahenten godkender tillægsydelser, som efter deres natur eller ifølge handelssædvane ikke har forbindelse med aftalens genstand".

(54) Domstolens retsprakis for så vidt angår de kombinerede tilbud, der er omhandlet i artikel 82, stk. 2, litra d), er helt klar. Det fremgår allerede i sagen vedrørende Michelin(76), at en virksomhed, der indtager en dominerende stilling på et marked, og som udbyder forskellige produktgrupper, principielt ikke kan lade ydelsen af en fordel for salgene på ét marked afhænge af opfyldelsen af et salgsmål på et andet marked.

(55) Da tjenesten "post fra virksomhed til enkeltperson" under monopol og tjenesten "post fra virksomhed til virksomhed" udgør særskilte tjenester(77), og eftersom La Poste lod ophævelsen den 30. oktober 1998 af aftalen vedrørende "post fra virksomhed til virksomhed", hvorved UPEA opnåede "præferencetakster", og som skulle være trådt i kraft den 8. april 2001, stå ved magt, indtil UPEA underskrev aftalen vedrørende "post fra virksomhed til virksomhed" den 27. januar 2000, har La Poste ladet tildelingen af "præferencetakster" for "post fra virksomhed til enkeltperson" under monopol (aftale 2026) afhænge af, at UPEA accepterede den supplerende tjeneste "post fra virksomhed til virksomhed" (aftale nr. 10.000-1). La Poste har således misbrugt sin dominerende stilling i henhold til traktatens artikel 82, stk. 2, litra d).

(56) Under disse omstændigheder kan La Poste ikke gøre gældende, at den forbindelse, som ophævelsen af aftalen den 30. oktober 1998 ville have skabt, under alle omstændigheder kun ville have været af meget kort varighed, idet UPEA den 5. januar 2000 inden underskrivelsen af aftale 2026 og 10.000-1 havde fået at vide, at der ingen forbindelse var mellem de to sager(78). Da ophævelsen først ville være trådt i kraft den 8. april 2001(79), havde den virkning på lang sigt. Så længe La Poste ikke trak ophævelsen tilbage, var det klart, at "præferencetaksterne" i henhold til aftalen vedrørende "post fra virksomhed til enkeltperson" ikke længere ville være gældende fra 8. april 2001. Forhandlingerne om aftalen vedrørende "post fra virksomhed til virksomhed" mellem La Poste/ABB og UPEA blev ført under den konstante trussel om, at hverken UPEA eller medlemmerne heraf ville kunne nyde godt af præferencetaksterne efter den 8. april 2001. La Postes enkle erklæring af 5. januar 2000 om, at der ingen forbindelse var mellem de to aftaler, betød ikke, at La Poste trak sin trussel som følge af ophævelsen af aftalen den 30. oktober 1998 tilbage. Under disse omstændigheder er det også muligt efter den 5. januar 2000 at konstatere, at praksis med at knytte de to aftaler sammen fortsætter(80). Ophævelsen af aftalen den 30. oktober 1998 er ikke en "isoleret handling", der ikke har kunnet påvirke UPEA's valg af aftalen vedrørende "post fra virksomhed til virksomhed"(81), men en foranstaltning, som på grund af fjernelsen af en betydelig økonomisk fordel i forbindelse med "post fra virksomhed til enkeltperson" udgjorde et kraftigt incitament til at indgå aftalen vedrørende "post fra virksomhed til virksomhed", som La Poste og ABB tilbød.

(57) Kun underskrivelsen af de to aftaler samtidig fik således La Poste til at ændre sit forslag for så vidt angår forlængelsen af aftalen vedrørende "post fra virksomhed til enkeltperson". Da La Poste først ændrede holdning med hensyn til denne aftale den 27. januar 2000, hvor UPEA forpligtede sig til at underskrive aftalen vedrørende "post fra virksomhed til virksomhed", kan La Poste ikke gøre gældende, at underskrivelsen af de to aftaler kun fandt sted samtidig af "organisatoriske hensyn" og på anmodning af UPEA(82). Da truslen om, at aftalen vedrørende "præferencetakster" ville udløbe senest den 8. april 2001, først blev trukket tilbage den 27. januar 2000 ved UPEA's underskrivelse af aftalen vedrørende "post fra virksomhed til virksomhed", udgjorde den samtidige underskrivelse den eneste garanti for UPEA for, at aftalen vedrørende "præferencetakster" ville blive forlænget, hvis UPEA underskrev aftalen "fra virksomhed til virksomhed", som man havde afvist i 1998(83). UPEA's anmodning om, at de to sager "post fra virksomhed til enkeltperson" og "post fra virksomhed til virksomhed" blev "afsluttet samtidig", viser, at UPEA var blevet påtvunget aftalen vedrørende "post fra virksomhed til virksomhed" under trusler om fra 8. april 2001 ikke længere at kunne nyde godt af præferencetakster.

(58) Det forhold, at indholdet af UPEA's brev af 12. november 1998 ikke bestrides, viser, at UPEA efter mødet herom med La Poste havde forstået, at ophævelsen var "en advarsel" "i tide" om, at UPEA skulle acceptere det supplerende tilbud om "post fra virksomhed til virksomhed", hvis man ønskede at beholde "præferencetaksterne" efter udløbet af aftale 2026. UPEA følte således klart det stærke pres for at indgå aftalen vedrørende "post fra virksomhed til virksomhed", som er resultatet af den vedvarende trussel om, at aftalen vedrørende "præferencetakster" på post under monopol ville udløbe.

(59) I denne sag har La Poste ikke bestredet den holdning, som UPEA i sit brev af 12. november 1998 gav udtryk for, nemlig at det var "umuligt" at ændre aftalen vedrørende "præferencetakster" uden et "supplerende partnerskab"(84). Hverken under høringen eller på et andet tidspunkt i Kommissionens procedure har La Poste bestredet indholdet af det møde, som UPEA henviser til i sit brev af 12. november 1998, eller indholdet af eller emnet for dette møde, således som UPEA har beskrevet det. La Poste har således ikke stillet spørgsmålstegn ved, at mødet har fundet sted, eller det berettigede i UPEA's holdning som udtrykt i organisationens brev af 12. november 1998. Under høringen den 24. juli 2001 kunne La Poste endvidere ikke give nogen forklaring på, hvorfor aftalen vedrørende "post fra virksomhed til enkeltperson" blev ophævet den 30. oktober 1998, få dage efter at UPEA havde afvist La Postes/ABB's sidste tilbud vedrørende post "fra virksomhed til virksomhed", kun seks måneder efter forlængelsen den 8. april 1998 og 29 måneder inden udløbet den 8. april 2001(85). La Poste er under hele Kommissionens procedure ikke kommet med andre begrundelser for ophævelsen af aftalen, f.eks. aftalens manglende rentabilitet, end ønsket om at knytte "præferencetaksterne" til indgåelsen af aftalen vedrørende "post fra virksomhed til virksomhed". I lyset af UPEA's brev af 12. november 1998, hvis pålidelighed La Poste ikke har bestredet, findes der tilstrækkelig klare og sammenfaldende elementer til at fastslå, at traktatens artikel 82, stk. 2, litra d), som anført er blevet overtrådt af La Poste.

(60) I mangel af andre forklaringer fra La Poste for så vidt angår datoen på brevet om ophævelsen af aftalen, der ligger få dage efter UPEA's afvisning af at indgå aftalen vedrørende "post fra virksomhed til virksomhed", som La Poste/ABB tilbød, og i lyset af begrundelsen for at ophæve aftalen vedrørende "post fra virksomhed til enkeltpersoner" seks måneder efter forlængelsen den 8. april 1998 og 29 måneder inden udløbet den 8. april 2001, er den forklaring, der fremgår af UPEA's brev af 12. november 1998, fortsat ikke tilbagevist og er fortsat den eneste forklaring på denne ensidige ophævelse.

(61) Eftersom den ensidige ophævelse først blev trukket tilbage, da de to aftaler vedrørende henholdsvis "post fra virksomhed til virksomhed" og "post fra virksomhed til enkeltperson" blev underskrevet samtidig den 27. januar 2000, fik det UPEA til at ændre sin oprindelige beslutning om at afvise La Postes og ABB's tilbud vedrørende "post fra virksomhed til virksomhed". La Poste har således mellem 30. oktober 1998 og 27. januar 2000 ladet fortsættelsen af ordningen med "præferencetakster" være afhængig af aftalen vedrørende "post fra virksomhed til virksomhed".

(62) Da forklaringen i UPEA's brev af 12. november 1998 fortsat ikke er blevet tilbagevist og fortsat er den eneste forklaring på La Postes adfærd i tidsrummet mellem den 30. oktober 1998 og 27. januar 2000, kan La Poste ikke gøre gældende, at det for at bevise, at tildelingen af "præferencetakster" for "post fra virksomhed til enkeltperson" (aftale 2026) afhang af, at UPEA accepterede den supplerende tjeneste "post fra virksomhed til virksomhed" (aftale 10.000-1), ville være påkrævet, at der under indgåelsen af aftale 2026 og 10.000-1 skulle være blevet udvekslet dokumenter, hvori den indbyrdes forbindelse mellem aftalerne anføres(86), eller dette skulle fremgå af selve aftalerne(87).

E. Virkninger for konkurrencen

1. Den konkurrencemæssige forbindelse mellem de to systemer for udveksling af post for en lukket kreds af brugere

(63) La Poste bestrider, at der er en konkurrencemæssig forbindelse mellem nettet "post fra virksomhed til virksomhed" og Hays' net for udveksling af post inden for en lukket kreds af brugere(88). La Postes argument om, at dens tjeneste "post fra virksomhed til virksomhed" ydes på et andet marked end Hays' DX-system, modsiges imidlertid af følgende: 1) La Postes egne kommercielle tilbud, 2) fakta i denne sag og 3) brugernes synspunkt for så vidt angår systemerne til udveksling af post inden for en lukket kreds af brugere.

(64) La Poste betragtede for det første oprindeligt sit forslag vedrørende "post fra virksomhed til virksomhed" som en tjeneste, der kan sammenlignes med "dokumentudvekslingstjeneste". La Poste indførte den nye tjeneste "post fra virksomhed til virksomhed" som et forslag, der nærmer sig et system for udveksling af dokumenter(89).

(65) Ved UPEA's indkaldelse af bud vedrørende tjenesten "post fra virksomhed til virksomhed" i forsikringssektoren viste tre virksomheder deres interesse, nemlig Hays, La Poste og Key Mail(90). Dette viser, at de tre virksomheder, der afgav tilbud, konkurrerede indbyrdes og betragtede sig som konkurrenter for så vidt angår tjenesten "post fra virksomhed til virksomhed", der var genstand for UPEA's indkaldelse af bud(91).

(66) For de fleste af brugerne af systemerne til udveksling af post inden for en lukket kreds er der desuden en form for substituerbarhed mellem La Postes tjeneste "post fra virksomhed til virksomhed" og Hays' DX-system. Dette skyldes, at de to ydelsers karakteristika er næsten identiske, hvilket bekræftes af, hvor let det var for alle de store kunder at erstatte en tjeneste med en anden inden for kun få uger. Tjenesterne "post fra virksomhed til virksomhed" omfatter supplerende og næsten identiske elementer:

- Aflevering og omdeling af post på tidspunkter, der er fastsat på forhånd sammen med kunden ("tidsspand"): Hays' DX-system og La Postes tjeneste "post fra virksomhed til virksomhed" tilbyder begge længere tidsspand mellem afhentningen af den indkommende post og afleveringen af den udgående post, således at der er mulighed for at behandle den indgående post i hele kontoråbningstiden. De to tilbyder således en omdeling meget tidligt på dagen (mellem kl. 7.00 og 9.00), senest ved kontorernes åbningstid, og senest mulig aflevering af post hos den virksomhed, der forestår systemet, dvs. ved kontoråbningstidernes udløb (efter kl. 17.00) med mulighed for øjeblikkelig behandling af posten. Den almindelige postbesørgelse derimod, hvor der ikke fastsættes tidspunkter for aflevering og omdeling af posten, dækker offentlighedens generelle behov, idet det for disse kunder er mindre væsentligt, hvilken dag og på hvilket tidspunkt de modtager post.

- En høj grad af pålidelighed: Hays' DX-system og La Postes tjeneste "post fra virksomhed til virksomhed" er begge rettet mod en lukket kreds af brugere, der besørges ved hjælp af et særligt net, der gør det muligt at sikre den pålidelighed, der kræves. Dette særlige net gør det muligt at behandle post fra en lukket kreds af brugere inden for kortere frister end den traditionelle postbesørgelse. Det begrænsede antal adresser, der er tilknyttet denne tjeneste, gør det desuden muligt at mindske risikoen for, at der går post tabt. For at være konkurrencedygtig med Hays' private system har La Poste i forbindelse med tjenesten "post fra virksomhed til virksomhed" etableret et "backupsystem", "der giver yderligere sikkerhed i tilfælde af strejke i postvæsenet"(92). Til gengæld findes der intet backupsystem, hvis La Poste ikke kan sikre den almindelige brevbesørgelse.

- Mere fordelagtige takster end den almindelige postbesørgelse: For både Hays' DX-system og La Postes tjeneste "post fra virksomhed til virksomhed" gælder der lavere priser end for den almindelige post, og for begge sker faktureringen efter postbesørgelsen, hver måned for La Postes vedkommende og hvert år for Hays' DX-systems vedkommende. En sådan efterfølgende fakturering kendes ikke inden for traditionel postbesørgelse.

(67) Det fremgår både af rækken af karakteristika ved La Postes tjeneste "post fra virksomhed til virksomhed", de behov, tjenesten dækker, og de mere fordelagtige takster i forhold til den traditionelle postbesørgelse, at denne ydelse er rettet til de samme kunder og opfylder de samme behov, som Hays' DX-system. Det skal desuden bemærkes, at La Postes tjeneste "post fra virksomhed til virksomhed", hvor der etableres et særligt net for kunderne, er struktureret på samme måde som Hays' DX-system omkring et net for abonnenter på denne tjeneste.

(68) Selv om La Postes aftale vedrørende "post fra virksomhed til virksomhed" henhørte under et område, der var omfattet af eneret, og derfor udgjorde et særskilt marked i forhold til udveksling af dokumenter(93), er La Postes tjeneste "post fra virksomhed til virksomhed" og Hays' DX-system til forsikringsselskaberne set ud fra brugernes synspunkt stadig en del af beslægtede markeder, der er nært knyttet sammen. Dette fremgår af det forhold, at alle de store kunder i Hays' DX-system, nemlig UPEA og de 11 største forsikringsselskaber, der er medlemmer af UPEA, forlod Hays' DX-system for inden for få måneder (fra marts til juli 2000) at abonnere på La Postes konkurrerende tjeneste "post fra virksomhed til virksomhed". Det forhold, at det var så let at erstatte en tjeneste med en anden inden for bare få uger viser, at selv om de to tjenester ikke er en del af samme marked, er de en del af beslægtede markeder, der er tæt knyttet sammen.

(69) La Postes misbrug har således haft indvirkning på konkurrencen på det samme marked for systemer for udveksling af post inden for en lukket kreds af brugere, eller hvis La Postes system ikke er en del af samme marked, så et beslægtet marked, der er tæt knyttet til det, og som er åben for konkurrence.

2. Den manglende ækvivalens mellem den mængde post, La Poste har behandlet, og den mængde, Hays erklærer at have mistet, er ikke relevant

(70) En økonomisk analyse viser, at i modsætning til, hvad La Poste påberåber sig, kan der ikke stilles spørgsmålstegn ved virkningerne for konkurrencen ved at henvise til den manglende ækvivalens mellem den mængde post, La Poste har behandlet, og den mængde, Hays erklærer at have mistet(94). Som følge af "netværkseffekten" i forbindelse med tjenester for en lukket brugerkreds vil virkningerne for den ordning, der mister kunder, nødvendigvis være større end antallet af forsendelser, der reelt behandles via nettet "post fra virksomhed til virksomhed", som La Poste har etableret. Den samlede omsætning i forbindelse med postbesørgelsen inden for et lukket net afhænger af antallet af forsendelser mellem dem, der er tilsluttet nettet(95). Når en virksomhed forlader Hays' net for at tilslutte sig La Postes net, mister Hays en mængde post, der svarer til det mistede antal forsendelser mellem denne virksomhed og de øvrige medlemmer af DX-systemet. Den mængde post, La Poste opnår, afhænger derimod af antallet af forsendelser mellem abonnenter i det net, La Poste har etableret. I den indledende overgangsfase mellem to net vil antallet af tilsluttede til DX-systemet ikke svare til antallet af forsendelser til La Postes net. Antallet af forsendelser mellem virksomheder, der er medlemmer af DX-systemet, vil imidlertid heller ikke svare til antallet af forsendelser mellem virksomheder, der er tilsluttet La Postes net. Dette viser, at virkningerne for Hays' DX-system vil være meget store, netop når kunderne begynder at gå over til La Postes system, for hvis antallet af virksomheder, der anvender DX-systemet, er større end antallet af virksomheder, der tilslutter sig La Postes net, vil antallet af forsendelser, som Hays' DX-system har mistet, være større end antallet af forsendelser, som La Poste oprindeligt har vundet(96).

3. Når den "kritiske masse" ikke er til stede, kan en infrastruktur til udveksling af post inden for en lukket kreds af brugere ikke opretholdes.

(71) I modsætning til, hvad La Poste påberåber sig, forhindrer La Postes udformning af et kombineret tilbud vedrørende aftalerne om "post fra virksomhed til enkeltperson" og "post fra virksomhed til virksomhed", at der etableres alternative systemer til behandling af "post fra virksomhed til virksomhed"(97). Da det i et system for gensidig udveksling af post inden for et lukket net som DX er antallet af deltagere, der er afgørende for, hvor interessant det er at tilslutte sig systemet, eftersom alle virksomheder ønsker at kunne korrespondere med det størst mulige antal andre virksomheder, kan tab af kunder som følge af La Postes kombinerede salgstilbud medføre, at DX-systemet mister kunder, som ikke direkte er berørt af praksis med at knytte to tjenester sammen, idet tabet af visse store medlemmer kan udløse en "kædereaktion", som gør DX-systemet mindre attraktivt(98). Efter at de første medlemmer forlod nettet, blev det mindre attraktivt for de resterende, fordi de fik adgang til færre virksomheder via det lukkede system. Hvis de største "afsendere" og "modtagere" af post forlader nettet, bliver dette imidlertid nødvendigvis meget mindre attraktivt for de resterende medlemmer(99). Når store medlemmer forlader nettet, trækker de de små og mellemstore med sig. La Postes kombinerede tilbud har således haft meget stor indflydelse på konkurrencen. Efter UPEA's ophævelse den 21. marts 2000 af organisationens abonnement hos Hays, forlod de 11 største forsikringsselskaber, der repræsenterede ca. 40 % af omsætningen med de 167 forsikringsselskaber, der var tilsluttet systemet(100), nettet mellem juli 2000 og december 2000. Da de 11 største forsikringsselskaber forlod nettet, medførte det straks, at flere end 100 forsikringsmæglere forlod det(101). Blandt disse var de 122 største forsikringsmæglere i Belgien, som ligeledes udgjorde 40 % af omsætningen for forsikringsmæglere(102).

(72) Under disse forhold, hvor "den kritiske masse" mangler, vil DX-systemet ikke længere kunne fortsætte i Belgien. La Poste selv anførte i sit tilbud af 15. juli 1998, at der skulle gives tilsagn om mindst [...] forsendelser om året, som var det nødvendige grundlag for at skabe en supplerende infrastruktur til tjenesten "post fra virksomhed til virksomhed"(103). Hvis forsikringssektoren, der forestår 85 % af postmængden og omsætningen i Hays' DX-system, ikke længere anvender systemet, kan dette ikke længere fortsætte med kun 15 % af kunderne uden for førnævnte sektor.

4. Kombinerede tilbud mellem tjenester under monopol og tjenester uden for eneretsområdet påvirker altid konkurrencen

(73) La Poste har udnyttet sin monopolstilling i forbindelse med tjenesten "post fra virksomhed til enkeltperson" for at "påtvinge" UPEA den supplerende tjeneste "post fra virksomhed til virksomhed". Da Hays på grund af postmonopolet ikke var i stand til at tilbyde de samme takstmæssige fordele eller tjenesten "post fra virksomhed til enkeltperson", kunne La Poste takket være sit lovfæstede monopol lægge kraftigt pres på UPEA for at overbevise organisationen om, at det økonomisk set var bedre at acceptere aftalen vedrørende "post fra virksomhed til virksomhed" end at miste "præferencetakster" på "post fra virksomhed til enkeltperson". Det er i den forbindelse hensigtsmæssigt at understrege, at Kommissionen i sin beslutning vedrørende Atlas(104) allerede har indkredset de negative virkninger for konkurrencen, hvis virksomheder med et lovfæstet monopol udnytter monopolets ressourcer til at opnå fordele inden for aktiviteter, hvor der er konkurrence. Ifølge Kommissionen "kunne disse virksomheder udelukke enhver konkurrence ved at give rabatter på monopoliserede tjenester [...] for at tilskynde deres kunder til at benytte Atlas' ikke-monopoliserede tjenester"(105). Det er nøjagtigt, hvad der er sket i denne sag.

F. Påvirkning af samhandelen mellem medlemsstaterne

(74) I henhold til artikel 82 gælder der ikke noget krav om, at det bevises, at den adfærd, der må karakteriseres som et misbrug, faktisk mærkbart har påvirket samhandelen mellem medlemsstater, men blot et krav om, at det bevises, at den omhandlede adfærd kan virke som nævnt(106).

(75) Det skal først og fremmest understreges, at Hays' DX-net til udveksling af dokumenter siden oprettelsen i 1982 er vokset ud over Belgiens grænser og forbinder derved Belgien med andre medlemsstater som f.eks. Frankrig, Det Forenede Kongerige og Irland. Det fremgår af ovennævnte økonomiske analyse, at et system til udveksling af dokumenter på tværs af grænserne ikke længere kan opretholdes udelukkende for DX-abonnenter i udlandet, uden at den nødvendige mængde post, der kræves, for at det kan fungere, er til stede. Når Hays' system elimineres fra det belgiske marked, vil DX-abonnenterne i udlandet ikke længere kunne få adgang til dem, de sædvanligvis korresponderer med i Belgien. Under disse omstændigheder forhindrer La Postes kombinerede tilbud, selv om tjenesten "post fra virksomhed til virksomhed" udelukkende vedrører forsendelser, der sendes til Belgien(107), forsikringsselskaber i at udveksle post med forretningsforbindelser i andre lande via et særligt net til udveksling af dokumenter på tværs af grænserne(108).

(76) Udvekslingen af dokumenter fra Belgien til andre medlemsstater samt forsendelser fra disse lande til Belgien, der skete ved brug af Hays' DX-net, ophørte og blev erstattet af La Postes almindelige internationale brevbesørgelse. Det er således sandsynligt, at en række "handelsstrømme" vil kunne påvirkes og udvikle sig anderledes end normalt, hvis La Postes kombinerede tilbud ender med at eliminere dette net for udveksling af dokumenter i Belgien.

(77) Endvidere er samhandelen mellem medlemsstaterne blevet påvirket af en adfærd, der eliminerer eller risikerer at eliminere en konkurrent fra en anden medlemsstat på det nationale område. Denne adfærd medfører en deling af markedet mellem forskellige medlemsstater. Under disse omstændigheder og i modsætning til, hvad La Poste påberåber sig, er kriteriet vedrørende "handelsstrømme" ikke afgørende.

(78) For at kunne tilbyde bestemte tjenester som f.eks. "post fra virksomhed til virksomhed" er det nødvendigt at oprette en afdeling på det nationale område. I modsætning til, hvad La Poste påberåber sig, udelukker behovet for, at leverandøren af en tjeneste som "post fra virksomhed til virksomhed", der har hjemsted i en anden medlemsstat, etablerer sig i Belgien for at kunne udføre sine aktiviteter her, ikke, at der sker handel mellem medlemsstaterne. Den omstændighed, at afdelingen elimineres på det belgiske marked, berører de økonomiske forbindelser mellem datterselskabet og moderselskabet(109). Endvidere er La Postes kombinerede tilbud af en sådan art, at det vil kunne få indflydelse på situationen for udenlandske virksomheder, der har interesse i at etablere sig i Belgien og således gøre det sværere at få adgang til det belgiske marked(110).

(79) Afslutningsvis kan det anføres, at La Postes adfærd ville kunne lukke det pågældende marked for andre og således gøre den økonomiske integration, der ønskes i medfør af traktaten, sværere.

G. Traktatens artikel 86, stk. 2

(80) La Poste påberåber sig ikke den i traktatens artikel 86, stk. 2, omhandlede fravigelse for at begrunde sin politik med kombinerede tilbud i henhold til traktatens artikel 82, stk. 2, litra d). Der er desuden ingen begrundelse for, at kombinerede tilbud i henhold til traktatens artikel 82, stk. 2, litra d), som accepteres af forsikringssektoren i Belgien, skulle kunne bidrage til at opfylde en opgave af almindelig økonomisk interesse som La Postes.

(81) Kommissionen finder under alle omstændigheder, at kombinerede tilbud i henhold til traktatens artikel 82, stk. 2, litra d), er til hinder for samhandelen i et sådant omfang, at det strider mod Fællesskabets interesse. Som allerede forklaret medfører denne adfærd en isolering af det belgiske marked for så vidt angår tjenesten "post fra virksomhed til virksomhed". Denne isolering af et nationalt marked er til hinder for udvekslingen af "post fra virksomhed til virksomhed" i et sådant omfang, at det strider mod Fællesskabets interesse.

H. Artikel 15 i forordning nr. 17

(82) I overensstemmelse med artikel 15 i forordning nr. 17 kan overtrædelser af traktatens artikel 82 give bøder på en mio. EUR eller mere eller 10 % af omsætningen i det foregående regnskabsår, afhængigt af hvilket af de to beløb der er højst, når en virksomhed forsætligt eller uagtsomt har overtrådt bestemmelserne i traktatens artikel 82. Den kronologiske rækkefølge af de forskellige forhandlingsetaper mellem UPEA og La Poste/ABB, navnlig det forhold, at La Poste lod ophævelsen den 30. oktober 1998 af aftalen vedrørende "post fra virksomhed til virksomhed", hvorved UPEA opnåede "præferencetakster", stå ved magt, indtil UPEA havde underskrevet aftalen vedrørende "post fra virksomhed til virksomhed" den 27. januar 2000, gør det muligt at konkludere, at La Poste med forsæt fremsatte et kombineret tilbud. For at fastsætte bødens størrelse bør Kommissionen navnlig tage hensyn til overtrædelsens grovhed og varighed. I den forbindelse er det hensigtsmæssigt at minde om, at Hays ved adskillige lejligheder udtrykkeligt har henledt La Postes opmærksomhed på, at kombinerede tilbud fra en virksomhed med monopol var i strid med EU's konkurrenceregler.

(83) Ved fastsættelsen af bødens størrelse bør Kommissionen navnlig tage hensyn til overtrædelsens grovhed og varighed.

Overtrædelsens grovhed

(84) For at vurdere overtrædelsens grovhed er det nødvendigt at tage hensyn til overtrædelsens art, dens konkrete virkninger for markedet og det pågældende geografiske markeds størrelse.

1. Overtrædelsens art

(85) Domstolen har allerede ved flere lejligheder fordømt kombinerede tilbud fra virksomheder, der indtager en dominerende stilling.

(86) La Poste har desuden udnyttet privilegier og ressourcer i forbindelse med sit lovfæstede postmonopol til det pågældende misbrug. Ved sin adfærd forsøgte La Poste specifikt i alvorlig grad at sætte hindringer i vejen for leverandører af posttjenester uden for monopolområdet på det belgiske marked. La Postes overtrædelse af traktatens artikel 82 har specifikt været med til at forhindre konkurrerende leverandører af posttjenester, der ikke er omfattet af det lovfæstede monopol, i at komme ind på det belgiske marked. Det må betragtes som en meget grov overtrædelse, at en virksomhed, der indtager en dominerende stilling, fører en politik med kombinerede tilbud for at udelukke en konkurrent på et beslægtet marked. Karakteristisk for postvæsenet i Europa er generelt, at der findes en sektor under monopol (den almindelige brevbesørgelse) og en sektor, der er åben for konkurrence, navnlig for ekstra ydelser. Kommissionen må derfor være på vagt for at kunne beskytte konkurrencen på særskilte markeder, der er forskellige fra den almindelige brevbesørgelse under monopol. Alle forsøg på at fjerne konkurrencen inden for posttjenester uden monopol, der er karakteriseret ved en række ekstra tjenester i forhold til den almindelige postbesørgelse, bør betragtes som en meget alvorlig begrænsning af konkurrencen.

2. Konkrete virkninger for markedet

(87) For at evaluere overtrædelsens konkrete virkninger for markedet er det nødvendigt at tage hensyn til de konkrete virkninger, overtrædelsen har haft for klagerens aktiviteter og den økonomiske størrelse af disse aktiviteter. I denne sag har La Poste misbrugt sin stilling for dels at eliminere en privat konkurrent til La Poste fra det belgiske marked, dels at eliminere denne konkurrents infrastruktur i Belgien, der blev etableret i 1982, og der er risiko for, at dette mål nås. I løbet af regnskabsåret 1999-2000 udgjorde Hays' udveksling af dokumenter i Belgien en omsætning på 105 mio. BEF. La Postes kombinerede tilbud har haft en række negative virkninger for konkurrencen inden for denne særlige aktivitet, som dækker en række særlige behov hos en lukket kreds af brugere for at udveksle deres erhvervspost. I det tidsrum, hvor overtrædelsen blev begået, er Hays' DX-systems markedsandel konstant og i betydeligt omfang blevet mindsket.

3. Det pågældende geografiske markeds størrelse

(88) Det må antages, at de konkurrencebegrænsende virkninger af den pågældende adfærd kun har gjort sig gældende i én medlemsstat, nemlig Belgien.

4. Konklusion for så vidt angår overtrædelsens grovhed

(89) Det fremgår af det foregående, at den pågældende adfærd dels udgør overtrædelser, der på grund af deres art og formål i særlig grad er konkurrencebegrænsende, dels har haft indvirkning på en meget specifik aktivitet, der dækker en række meget særlige behov hos en lukket kreds af brugere, der er begrænset til én medlemsstat. I lyset af disse forskellige elementer må det konkluderes, at den pågældende adfærd svarer til en grov overtrædelse.

(90) Da bødens størrelse skal fastsættes i forhold til overtrædelsens grovhed og være tilstrækkelig præventiv for at undgå en gentagelse af denne form for adfærd, er det hensigtsmæssigt at fastsætte et beløb på 2 mio. EUR.

Overtrædelsens varighed

(91) Overtrædelserne starter ved La Postes ensidige ophævelse den 30. oktober 1998 af aftalen med UPEA, der giver ret til "præferencetakster" for post under monopol frem til 27. juni 2001, hvor La Poste erklærer at have bragt tjenesten "post fra virksomhed til virksomhed" til ophør.

(92) Det fremgår af det foregående, at overtrædelsen er af mellemlang varighed, og det forekommer således hensigtsmæssigt på grundlag af overtrædelsens grovhed at kræve en forhøjelse på 25 % af det fastsatte beløb.

(93) Det følger heraf, at det grundlæggende bødebeløb bør være på 2,5 mio. EUR.

Skærpende og formildende omstændigheder

(94) Der er ingen skærpende eller formildende omstændigheder at tage hensyn til i denne beslutning -

VEDTAGET FØLGENDE BESLUTNING:

Artikel 1

Fra 30. oktober 1998 til 27. juni 2001 overtrådte De Poste - La Poste EF-traktatens artikel 82 ved at lade aftalen om "præferencetakster" for "post fra virksomhed til enkeltperson" under monopol være afhængig af, at de, der nød godt af denne fordel, accepterede supplerende tjenester vedrørende "post fra virksomhed til virksomhed".

Artikel 2

For den i artikel 1 omhandlede overtrædelse pålægges La Poste en bøde på 2,5 mio. EUR.

Bøden indbetales i euro på Europa-Kommissionens konto nr. 642-0029000-95 (IBAN-kode: BE 76 6420 0290 0095; SWIFT-kode: BBVABEBB), Banco Bilbao Vizcaya Argenaria BBVA, Avenue des Arts/Kunstlaan 43, B-1040 Bruxelles/Brussel, senest tre måneder efter meddelelsen af denne beslutning.

Efter udløbet af denne frist påløber der automatisk renter efter rentesatsen for Den Europæiske Centralbanks vigtigste refinansieringstransaktioner den første dag i den måned, hvor denne beslutning er vedtaget, plus 3,5 procentpoint, dvs. 6,77 %.

Artikel 3

Denne beslutning er rettet til: De Poste - La Poste, Centre Monnaie, B-1000 Bruxelles/Brussel.

Denne beslutning kan tvangsfuldbyrdes i henhold til EF-traktatens artikel 256.

Udfærdiget i Bruxelles, den 5. december 2001.

På Kommissionens vegne

Mario Monti

Medlem af Kommissionen

(1) EFT 13 af 21.2.1962, s. 204/62.

(2) EFT L 148 af 15.6.1999, s. 5.

(3) EFT L 354 af 30.12.1998, s. 18.

(4) DX er den generiske betegnelse for tjenesten med postudvekslingscentraler, "Document Exchange", som Hays DX tilbyder.

(5) Jf. Hays' bemærkninger af 25.1.2001, s. 2.

(6) Moniteur Belge Ed. 2 af 18.8.1999, 30697 (30713).

(7) Jf. resultatopgørelsen i La Postes årsberetning, 1999.

(8) Aftale mellem La Poste og Key Mail af 24.1.2000, bilag 11 til La Postes bemærkninger af 21.11.2000.

(9) Forretningshemmlighed.

(10) Jf. artikel 7 i aftalen mellem La Poste og Key Mail, bilag 11 til La Postes bemærkninger af 21.11.2000.

(11) Udtrykket "fra virksomhed til enkeltperson" anvendes i denne beslutning som betegnelse for postvæsenets almindelige brevbesørgelse, jf. betragtning 37.

(12) Dette bestrides ikke af La Poste og ABB, jf. f.eks. aftalen mellem La Poste og Key Mail under "rétroactes".

(13) Jf. bilag 2 for Hays bemærkninger af 4.4.2001 (aftale af 14.6.1982).

(14) Jf. bilag 3 og 4 for Hays bemærkninger af 4.4.2001.

(15) Hays' DX-system udgør efterfølgeren til det net, som UPEA etablerede til gensidig udveksling af dokumenter mellem store forsikringsselskaber i Belgien. Dette forklarer de store forsikringsselskabers fremtrædende rolle i forbindelse med bevarelsen af Hays' DX-system. I henhold til Hays' bemærkninger af 25.1.2001, punkt 54, er det de store forsikringsselskaber, der er de vigtigste kunder i DX-systemet; de 11 største stod for 40 % af den samlede omsætning i forbindelse med de 167 virksomheder, der havde abonneret på DX-systemet.

(16) Jf. i bilag 2 til klagen af 7.4.2000 DX-systemets oversigt over abonnenter for 1997/1998 og 2000 i Belgien.

(17) Som anført i artikel 1.7 i bestemmelserne vedrørende abonnement vil abonnenten få besked om det nøjagtige tidspunkt ved åbningen af en DX-konto (dette vedrører sidste frist for aflevering af post (kl. 17.30), der afhængig af de enkelte postudvekslingscentraler kan forlænges til f.eks. kl. 18.00). Fredagens post afhentes lørdag for at blive omdelt mandag.

(18) Jf. artikel 3.1 i bestemmelserne vedrørende abonnement og anvendelse af DX, bilag 2 til klagen af 7.4.2000. Ifølge Hays kommer 99 % af de forsendelser, der afleveres mellem kl. 17.30 og 18.00, frem næste dag inden kl. 9.00 og overholder derved tidsfristen for levering på 12-15 timer efter aflevering. Ifølge Hays afprøves dette regelmæssigt af brugerne af tjenesten.

(19) Jf. klagen af 7.4.2000, s. 3.

(20) Artikel 12 i Europa-Parlamentets og Rådets direktiv 97/67/EF giver mulighed for rabatter på den almindelige posttakst, under forudsætning af at taksterne er gennemsigtige og ikke-diskriminerende.

(21) Bilag 1 til La Postes bemærkninger af 21.11.2000. I henhold til La Poste var UPEA's brev af 18.4.1997 det første dokument, hvori UPEA stillede dette krav, jf. La Postes bemærkninger af 17.8.2001, punkt 5.

(22) Bilag 2 til La Postes svar på klagepunktsmeddelelsen af 12.7.2001, jf. også bilag 8 til La Postes bemærkninger af 21.11.2000.

(23) Jf. bilagene til UPEA's faksimile til Hays af 19.11.1997 og bilag 2 til Hays' bemærkninger af 16.10.2000.

(24) Jf. beskrivelsen af hovedelementerne i "et net for udveksling af erhvervspost" i UPEA's faksimile af 19.11.1997 til Hays, bilag 2 til Hays' bemærkninger af 16.11.2000 og bilag 3 til Hays' bemærkninger af 24.7.2001. I bemærkningerne af 9.8.2001 til punkt 4 bestrider La Poste, at dokumentet med titlen "Eléments principaux du réseau d'échange du courrier professionnel" stammer fra La Poste. Ifølge La Poste "ser det ud til, at denne side er et uddrag af det oprindelige forslag, som Key Mail fremsatte alene". La Poste bestred imidlertid ikke, uanset om virksomheden var ophavsmand til dokumentet eller ej, at UPEA anvendte dokumentet til at indkredse forsikringsvirksomhedernes forventninger til og behov i forbindelse med Hays.

(25) Jf. i den forbindelse aftalen mellem La Poste og ABB under "rétroactes". Key Mail, der er specialiseret i remail og levering af småpakker inden 24 timer, har været interesseret i sektoren og har fremsat forslag til de berørte forsikringsselskaber og -mæglere. La Poste har samtidig også fremsat forslag om at overtage denne transport til egen fordel. Jf. desuden La Postes særskilte tilbud af 11.8.1997, bilag 1 til La Postes bemærkninger af 21.11.2000.

(26) La Postes brev af 9.2.1998 til UPEA, bilag 4 til Hays' bemærkninger af 24.7.2001. La Poste fremlagde dette dokument som bilag til sine bemærkninger af 14.2.2001.

(27) Jf. dokumentet i bilag 7 til Hays' bemærkninger af 16.10.2000.

(28) Jf. artikel 9 i aftale 2026, hvori der fastsættes følgende: "Aftalen indgås for foreløbig to år. Den træder i kraft den 9.4.1998 med årlig stiltiende forlængelse på udløbsdatoen, den 8.4.2000."

(29) Kilde: UPEA's nyhedsbrev "Assurinfo" nr. 7 af 24.2.2000, s. 4, bilag til Hays' faksimile af 13.10.2000.

(30) Brev fra UPEA af 19.5.1998, bilag til La Postes bemærkninger af 14.2.2001.

(31) Ved brev af 28.5.1998 fremkom La Poste med et "fælles svar fra La Poste og Key Mail" vedrørende "vores takstmæssigt bedste tilbud". Tilbuddet vedrører "post fra virksomhed til virksomhed" i forsikringssektoren i bred forstand (forsikringsselskaber, forsikringsmæglere og eventuelle partnere, der skal indkredses), og der tales heri endnu ikke om et mindste antal forsendelser (bilag 6 til Hays' bemærkninger af 16.10.2000). Jf. også bilag 2 til La Postes bemærkninger af 21.11.2000.

(32) La Postes brev af 28.5.1998, s. 2.

(33) Bilag 7 til Hays' bemærkninger af 16.10.2000.

(34) Bilag fremlagt af La Poste den 14.2.2001. Den franske version blev fremlagt af Hays som bilag 8 til bemærkningerne af 16.10.2000.

(35) Brev af 21.10.1998 blev fremlagt af La Poste som bilag til bemærkningerne af 14.2.2001

(36) UPEA kalder nettet 'fra virksomhed til virksomhed' for 'erhvervspost'.

(37) Brev af 30.10.1998 blev fremlagt af La Poste som bilag til bemærkningerne af 14.2.2001.

(38) Brev af 12.11.1998 blev fremlagt af La Poste som bilag til bemærkningerne af 14.2.2001.

(39) Bilag fremlagt af La Poste som bilag 1 til disse bemærkninger af 14.2.2001

(40) Bilag fremlagt af La Poste som bilag 1 til disse bemærkninger af 14.2.2001.

(41) Jf. bilag 5 til Hays' bemærkninger af 4.4.2001.

(42) La Poste, der handler som iværksætter, jf. La Postes bemærkninger af 21.11.2000, punkt 15.

(43) Jf. artikel 17 og bilag 1 til aftale 10.000-1 mellem UPEA og La Poste.

(44) Bilag 5 til La Postes bemærkninger af 9.8.2001: "ydelsen Assurmail ophører med at eksistere fra 27. juni 2001. Som følge heraf fortsætter aftale 2026 og 3026 som normalt".

(45) La Postes bemærkninger af 9.8.2001, punkt 33.

(46) La Postes brev af 14.6.2001.

(47) La Postes svar af 12.7.2001 til klagepunktsmeddelelsen, punkt 58. Den strukturelle adskillelse mellem det område, der er omfattet af eneret, og den nye tjeneste "post fra virksomhed til virksomhed", som eXbo tilbyder, idet der skabes fuld åbenhed omkring de finansielle relationer mellem det område, der er omfattet af eneret, og tjenester, der er udsat for konkurrence, kan imidlertid ikke for altid sikre, at La Poste aldrig fremover vil fremsætte kombinerede tilbud vedrørende tjenester under monopol og tjenester, der er åbne for konkurrence.

(48) Domstolens dom af 23.4.1991, sag C-41/90, Höfner og Elser, Sml. 1979 I, præmis 21 ff.

(49) Den almindelige brevbesørgelse vedrører omdelingen af forsendelser til den adresse, der er anført herpå, jf. meddelelse fra Kommissionen om anvendelse af konkurrencereglerne på postsektoren og på vurderingen af visse statslige foranstaltninger i relation til posttjenesterne, EFT C 39 af 6.2.1998, s. 7, punkt 2.3.

(50) I henhold til meddelelsen fra Kommissionen om anvendelse af konkurrencereglerne på postsektoren og på vurderingen af visse statslige foranstaltninger i relation til posttjenesterne, EFT C 39 af 6.2.1998, s. 7, punkt 2.3, omfatter et dokumentudvekslingssystem hverken indsamling eller aflevering til adressaten af de befordrede postforsendelser.

(51) Jf. Domstolens dom af 11.4.1989, sag 66/86, Ahmed Saeed Flugreiser og Silver Line Reisebüro, Sml. 1989, s. 803, punkt 39 og 40, og Domstolens dom af 14.2.1978, sag 27/76, United Brands, Sml. 1978, s. 207, punkt 11 og 12, samt dom fra Retten i Første Instans af 12.12.1991, sag T-30/89, Hilti, Sml. 1991 II, s. 1439, punkt 64.

(52) Jf. Domstolens dom af 9.11.1983, sag 322/81, Michelin mod Kommissionen, Sml. 1983, s. 3461, punkt 37, og dom fra Retten i Første Instans af 6.10.1994, sag T-83/91 Tetra Pak, Sml. 1994 II, s. 755, punkt 63.

(53) Jf. klagen af 7.4.2000, s. 3.

(54) For første vægtkategori op til 20 g giver denne beregning en takst, der er [...] % lavere end den almindelige posttakst: 17 BEF - [...] % = [...] BEF + [moms] = [...] BEF - [...] % = [...] BEF.

(55) Jf. beskrivelsen af "hovedelementerne" i et sådan net i UPEA's faksimile til Hays den 19.11.1997, bilag 2 til Hays bemærkninger af 16.10.2000.

(56) I henhold til artikel 5, stk. 3, i aftale 10.000-1 har La Poste forpligtet sig til over for UPEA at respektere bestemte, forud fastsatte tidspunkter for fordeling og afhentning af post, der er omfattet af aftalen vedrørende "post fra virksomhed til virksomhed". La Poste har således kontraktligt forpligtet sig til to supplerende tjenester i medfør af dom af 19.5.1993, sag C-320/91, Corbeau, Sml. 1993 I, s. 2533, punkt 19, nemlig afhentning på bopælen og større fleksibilitet i forbindelse med omdelingen.

(57) La Postes svar på klagepunktsmeddelelsen af 12.7.2001, punkt 79. Jf. også La Postes bemærkninger af 14.2.2001, s. 3.

(58) La Postes svar på klagepunktsmeddelelsen af 12.7.2001, punkt 79. Jf. desuden La Postes bemærkninger af 17.5.2000, punkt 20, La Postes bemærkninger af 9.8.2001, punkt 67, La Postes bemærkninger af 21.11.2000, punkt 25, 35 og 150, samt aftalen mellem La Poste og Key Mail af 24.1.2000, bilag 11 til La Postes bemærkninger af 21.11.2000.

(59) "Rétroactes" i aftalen mellem La Poste og Key Mail af 24.1.2000, bilag 11 til La Postes bemærkninger af 21.11.2000.

(60) La Postes bemærkninger af 9.8.2001, punkt 67.

(61) La Postes svar af 17.5.2000, punkt 20

(62) La Postes bemærkninger af 21.11.2000, punkt 25.

(63) La Postes bemærkninger af 21.11.2000, punkt 25.

(64) La Postes bemærkninger af 21.11.2000, punkt 25.

(65) La Postes bemærkninger af 21.11.2000, punkt 150

(66) Jf. UPEA's liste af 19.11.1997, bilag 2 til Hays' bemærkninger af 16.10.2000: "tidspunkterne for afhentning og omdeling er afgrænsede og fastlagt afhængig af parternes ønsker".

(67) La Postes svar på klagepunktsmeddelelsen af 12.7.2001, punkt 76, og La Postes bemærkninger af 17.8.2001, punkt 19.

(68) I henhold til La Poste findes der i Belgien 80000 adresser, hvortil der i gennemsnit sendes 15 forsendelser eller flere om dagen i landområder og 25 eller flere forsendelser om dagen i byområder, og som på nuværende tidspunkt nyder godt af en "mere avanceret omdeling" mellem kl. 7.00 og 9.00 om morgenen - La Postes bemærkninger af 9.8.2001 som svar på Kommissionens breve af 17.7.2001 og 31.7.2001 (herefter benævnt "La Postes bemærkninger af 9.8.2001"), punkt 60 og 61.

(69) Som klart angivet af La Poste selv i svar af 17.5.2000 på Kommissionens anmodning af 17.4.2000 om oplysninger, punkt 20.

(70) Jf. Hays' bemærkninger af 5.3.2001, s. 9, under "tidspunkter, der er forenelige med tilrettelæggelsen af postgangen".

(71) Jf. artikel 19 i aftale 10.000 af 27.1.2000 og beskrivelsen af "back-up" under punkt 6 i La Postes og Key Mails tilbud af 28.5.1998. Jf. også artikel 6 i aftalen mellem La Poste og ABB: "Hvis La Poste ikke er i stand til at påtage sig de opgaver, som man kontraktligt har påtaget sig inden for rammerne af vedlagte aftale [aftale 10.000], erstatter Key Mail La Poste efter følgende retningslinjer:...".

(72) Bilag 1 til La Postes bemærkninger af 21.11.2000.

(73) La Postes svar på klagepunktsmeddelelsen af 12.7.2001, punkt 76.

(74) La Postes svar på klagepunktsmeddelelsen af 12.7.2001, punkt 76.

(75) Dommen i sagen vedrørende Michelin (jf. fodnote 51), præmis 102-104.

(76) Dommen i sagen vedrørende Michelin (jf. fodnote 51), præmist 92 ff.

(77) Jf. "definitionen af relevant marked".

(78) La Postes svar på klagepunktsmeddelelsen af 12.7.2001, punkt 43 og 110.

(79) La Postes svar på klagepunktsmeddelelsen af 12.7.2001, punkt 110: "i henhold til artikel 10.2 i aftale 2.026 ville ophævelsen af kontrakten først være trådt i kraft den 8. april 2001, dvs. to et halvt år senere, idet der var en opsigelsesfrist på 12 måneder fra udløbet af den oprindelige aftale" (Kommissionens fremhævning).

(80) La Postes svar på klagepunktsmeddelelsen af 12.7.2001, punkt 164: "Kommissionen har imidlertid ikke dokumenteret 'praksis' med at knytte de to aftaler sammen på tidspunktet for genoptagelsen af forhandlingerne mellem La Poste og UPEA i 1999 eller i det mindste efter, at La Poste sendte sit brev til UPEA den 5. januar 2000...". La Poste minder i sine bemærkninger af 17.8.2001 om, at "efter brevet af 30. oktober 1998 har La Poste adskillige gange over for både forsikringsselskaberne og -mæglerne præciseret, at der ingen forbindelse er mellem aftalerne" (Kommissionens fremhævning). Kommissionen understreger, at da beslutningen vedrører La Postes adfærd over for UPEA, er det ikke relevant at komme med nærmere oplysninger for så vidt angår selskaberne.

(81) La Postes svar på klagepunktsmeddelelsen af 12.7.2001, punkt 100.

(82) La Postes svar på klagepunktsmeddelelsen af 12.7.2001, punkt 117.

(83) UPEA's brev til La Poste af 22.12.1999.

(84) UPEA's brev af 12.11.1998, bilag til La Postes bemærkninger af 14.2.2001.

(85) Som svar på Kommissionens klare og direkte spørgsmål vedrørende dette, nøjedes La Poste med at sige, at man ikke ville gå ind i nærmere overvejelser om, hvad La Postes ansvarlige personales begrundelse herfor var på daværende tidspunkt.

(86) La Postes svar på klagepunktsmeddelelsen af 12.7.2001, punkt 163. Jf. også La Postes supplerende bemærkninger af 17.8.2001, punkt 41.

(87) La Postes svar på klagepunktsmeddelelsen af 12.7.2001, punkt 163, og La Postes bemærkninger af 17.8.2001, punkt 37.

(88) La Postes svar på klagepunktsmeddelelsen af 12.7.2001, punkt 68-71, og La Postes bemærkninger af 3.7.2000, punkt 28-29.

(89) Bilag 12 til La Postes svar på klagepunktsmeddelelsen af 12.7.2001.

(90) Jf. Hays klage af 7.4.2000, s. 4.

(91) Jf. beskrivelsen af "hovedelementerne" i et net for udveksling af erhvervspost i UPEA's faksimile til Hays den 19.11.1997, bilag 2 til Hays bemærkninger af 16.10.2000.

(92) Jf. artikel 6 i aftalen mellem La Poste og Key Mail, bilag 11 til La Postes bemærkninger af 21.11.2000.

(93) La Postes bemærkninger af 14.2.2001, s. 3, La Postes svar af 12.7.2001 til klagepunktsmeddelelsen, punkt 81, og La Postes bemærkninger af 17.8.2001, punkt 23.

(94) La Postes svar på klagepunktsmeddelelsen af 12.7.2001, punkt 81, 173 og 178.

(95) Økonomisk rapport fremlagt af Hays den 24.7.2001, bilag 11 til Hays' bemærkninger af 24.7.2001, s. 15.

(96) Jf. fodnoten på side 14 i den økonomiske rapport, Hays har fremlagt som bilag 11 til sine bemærkninger af 24.7.2001.

(97) Jf. La Postes bemærkninger af 21.11.2000, s. 7-8.

(98) Hays bemærker, at efter at de store medlemmer havde forladt nettet, dvs. de 11 største forsikringsselskaber, blev "kædereaktionen" kun så meget desto kraftigere, idet det blev stadig mindre interessant at blive i et system, der omfattede færre og færre medlemmer, til hvem der kunne sendes post, og som ville kunne sende post tilbage.

(99) Jf. Hays' bemærkninger af 25.1.2001, punkt 55.

(100) Jf. Hays' bemærkninger af 25.1.2001, punkt 54.

(101) Jf. Hays' bemærkninger af 25.1.2001, punkt 54.

(102) Jf. Hays' bemærkninger af 25.1.2001, punkt 54.

(103) Jf. La Postes brev til UPEA af 15.7.1998, bilag 2 til La Postes bemærkninger af 21.11.2000. Jf. også artikel 17 i aftale 10.000-1 og 10.000-2.

(104) Kommissionens beslutning 96/546/EF af 17.7.1996 (Sag IV/35.337 - Atlas), EFT L 239 af 19.9.1996, s. 23, betragtning 60.

(105) Jf. fodnote 103.

(106) Se dommen i sagen vedrørende Michelin (jf. fodnote 51), punkt 104.

(107) La Postes svar på klagepunktsmeddelelsen af 12.7.2001, punkt 86.

(108) La Postes svar på klagepunktsmeddelelsen af 12.7.2001, punkt 85.

(109) Domstolens dom af 27.1.1987, sag 45/85 Verband der Sachversicherer e.V mod Kommissionen, Sml. 1987, s. 405, præmis 48.

(110) Dommen i sagen vedrørendeVerband der Sachversicherer (jf. fodnote 108) punkt 50.